Tsarin dawo da ruwa (Mamanteo)

Tsarinmu dawo da ruwa (Mamanteo) (ko amuna) wata tsohuwar fasahar tattara ruwa ce da aka kirkiro a yankunan tsaunuka na Peru kafin zuwan Turawa.  Ana amfani da wannan fasaha wajen jinkirta gudun ruwan sama a lokacin damina, ta yadda za a iya amfani da shi a ƙananan yankuna a lokacin rani. 

 Yadda tsarin dawo da ruwa ke Aiki 
Tsarin mamanteo yana amfani da rafuka da kuma hanyoyin ruwa don karkatar da ruwan sama zuwa wuraren ƙasa masu ɗaukar ruwa.  Ruwan yana shiga cikin ƙasa ta hanyar waɗannan wurare, sannan ya bayyana a matsayin rijiya ko madatsar ruwa a ƙananan yankuna bayan makonni ko watanni.  Wannan yana taimakawa wajen rage fari da kuma samar da ruwa a lokacin da ake buƙata. 

 Asalin Mamanteo 
An yi imani cewa al'adar mamanteo ta samo asali ne daga al'ummar Wari a tsaunukan Andes tun kusan shekara ta 700 AD.  Wasu daga cikin waɗannan tsoffin tsarin an gyara su a ƙarni na 21 domin amfanin birane na zamani. 

 Sabunta Tsarin a Zamanin Yanzu 
A birnin Lima, wanda ke fama da ƙarancin ruwa, hukumar ruwa ta ƙasa ta Peru (Sunass) ta haɗa tsarin gine-ginen zamani da na muhalli domin magance matsalar ruwa.  Sun kafa wani asusu na haraji domin tallafawa ayyukan mamanteo.  A shekarar 2016, an riga an gyara tsarin dawo da ruwa mamanteo guda goma. 

Bincike a yankin Huamantanga ya nuna cewa fadada wannan tsarin na iya ƙara lokacin girbi ga manoma da kuma rage tasirin fari.  Hakanan, rahoton binciken haɗarin sauyin yanayi daga hukumomin nazarin akan ruwa na Peru ya haɗa da gyaran amunas a matsayin ɗaya daga cikin hanyoyin da ke da ƙarancin kuɗi amma babban amfani wajen kula da ruwa. 

 Muhimmancin Mamanteo 
Tattara ruwa na halitta don amfani a lokacin rani.

Rage haɗarin fari da kuma samar da ruwa mai ɗorewa.

Haɗa fasahar gargajiya da ta zamani wajen kula da albarkatun ruwa. 

 Manazarta 

Tegel, Simeon (22 March 2011). "The desert city in serious danger of running dry". The Independent. Retrieved 26 June 2019.